Keglesnitsoperation

**Årsag**

Ved betydende celleforandringer på livmoderhalsen eller vedvarende højrisiko HPV infektion tilbydes et keglesnit dels for udvidet diagnostik og behandling af celleforandringerne / virusinfektionen.

**Forberedelse**

Hjemmefra tages 2 stk Pinex 500 mg. Tag gerne en pårørende, ven eller kæreste med. Du skal fortælle, hvis du er allergisk overfor lokalbedøvelse. Du må ikke have kraftig menstruation under indgrebet.

**Indgrebet**

Operationen foregår via skeden og varer ca. 5-15 minutter og forberedelserne ca. 10 min. Du vil få sprøjtet lokalbedøvelse ind i livmoderhalsen. Du vil dog hele tiden kunne mærke, at der bliver rørt ved dig, men der vil ikke være smerter. Ved operationen fjernes den yderste del af livmoderhalsen, hvor de forandrede celler er påvist. Det fjernede væv vil blive sendt til undersøgelse på sygehuset.

**Efter indgrebet**

Du bedes vente ca. 20 minutter i venteværelset inden du tager hjem. Derved sikre vi at du har det godt.

I princippet må du gerne køre hjem selv, men det vil være trygt for mange at blive kørt fx af en pårørende.

**1-2 uger efter indgrebet:** For at undgå blødning frarådes hård fysisk aktivitet og tunge løft over 10 kg.

**3-4 uger efter indgrebet:** For at undgå betændelse frarådes samleje, havbad, karbad og brug af tampon / menstruationskop.

**Normale følger**

**Smerter**: Det er almindeligt, at der kommer lette menstruationslignende smerter efter indgrebet. Som regel aftager smerterne efter nogle timer. Du må gerne tage smertestillende håndkøbsmedicin, f.eks. Pinex og Ibumetin. Følg anvisningen på glasset.

**Blødning**: I op til 4 uger efter indgrebet vil der være lidt blødning eller brunligt udflåd, men det aftager gradvist. På 8.-10. dagen i forbindelse med at sårskorpen opløses, kan der komme ekstra blødning.

**Sygemelding**

Ved ikke fysisk arbejde kan du gå på arbejde dagen efter operationen. Ved fysisk krævende arbejde anbefaler vi sygemelding i 3-5 dage.

**Komplikationer**

Ved alle kirurgiske indgreb er der en risiko for blødning, betændelse og skade på omkringliggende strukturer / organer. Risikoen er ikke stor ved et keglesnit. Inden for de første uger kan der i sjældne tilfælde opstå unormal, kraftig blødning eller underlivsbetændelse med feber. Inden for klinikkens åbningstid kan du ringe du til os med henblik på at blive set. Telefon 69141406. Uden for klinikkens åbningstid skal du kontakte vagtlægen/egen læge og fortælle, at du har fået lavet keglesnit.

**Prøvesvar og kontrol**

Du får mailsvar på prøven ca. 2-4 uger efter indgrebet og 1. kontrol efter 6 måneder planlægges. Er der forandringer ud til kanten af det fjernede væv eller er der ved 1 kontrol stadig forandringer skal du kontrolleres igen.

Har du ikke fået svar efter 4 uger bedes du kontakte klinikken.

**Fremtiden**

**Graviditet**: Keglesnit i livmoderhalsen har normalt ingen betydning for din mulighed for at opnå en normal graviditet. Der er en lille øget risiko for tidlig fødsel. Derfor tilbydes en scanning af livmoderhalsens længde ca. midt i graviditeten.

**Seksualliv:** Keglesnit i livmoderhalsen har ingen indflydelse på seksuallivet.

**Ældre kvinder:** Har du passeret overgangsalderen kan man efter et keglesnit opleve at livmoderhalskanalen lukker sig. Det kan vanskeliggøre kontrollerne. HPV infektion tager ofte flere år om at forsvinde hos ældre.